CELEX: 62020TN0713
Language: da
Date: 2020-11-30 00:00:00
Title: Sag T-713/20: Sag anlagt den 30. november 2020 — OQ mod Kommissionen

10.5.2021   
            
            
               DA
            
            
               Den Europæiske Unions Tidende
            
            
               C 182/56
            
         
      Sag anlagt den 30. november 2020 — OQ mod Kommissionen
      (Sag T-713/20)
      (2021/C 182/76)
      Processprog: kroatisk
      
         Parter
      
      
         Sagsøger: OQ (ved advokat R. Štaba)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Det Europæiske Personaleudvælgelseskontors afgørelse af 3. september 2020, der er truffet i forbindelse med udvælgelsesprøve EPSO/AD/378/20 (AD7) — kroatisksprogede (HR) juristlingvister (AD7), område: juristlingvist ved Den Europæiske Unions Domstol, Den Europæiske Unions Tidende C 72 A af 5. marts 2020, annulleres i henhold til artikel 263 TEUF.
               
            
                  —
               
               
                  Det Europæiske Personaleudvælgelseskontors afgørelse af 12. oktober 2020, der er truffet i forbindelse med udvælgelsesprøve EPSO/AD/378/20 (AD7) — kroatisksprogede (HR) juristlingvister (AD7), område: juristlingvist ved Den Europæiske Unions Domstol, Den Europæiske Unions Tidende C 72 A af 5. marts 2020, annulleres.
               
            
                  —
               
               
                  Europa-Kommissionen tilpligtes at betale de sagsomkostninger, som sagsøgeren har afholdt.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført to anbringender.
      
                  1.
               
               
                  Første anbringende om en overskridelse af beføjelser fra sagsøgtes side
                  Den 12. oktober 2020 traf EPSO en afgørelse, hvorved EPSO afslog sagsøgerens klage over afgørelsen af 3. september 2020 om at udelukke sagsøgeren fra næste fase af udvælgelsesprøven bl.a. med den begrundelse, at denne hverken har en kroatisk juridisk kandidatgrad eller kendskab til kroatisk ret, og at afgørelsen af 13. marts 2013, hvorved det anerkendes, at denne er indehaver af en sådan kandidatgrad i Republikken Kroatien, ikke indeholder nogen sammenligning af studieplanerne. Med denne vurdering har EPSO foretaget sin egen bedømmelse til trods for, at ingen bestemmelse i EU-retten tillægger EPSO beføjelser i denne henseende, og EPSO har dermed tilsidesat princippet om kompetencefordelingen i Den Europæiske Union og overskredet sine beføjelser, eftersom det er ubestridt, at bedømmelsen af udenlandske eksamensbeviser skal foretages udelukkende af den nationale myndighed, der ved lov er bemyndiget hertil, hvilket i det foreliggende tilfælde er Agencija za znanost i visoko obrazovanje (agenturet for videnskab og videregående uddannelser) i henhold til Zakon o priznavanju inozemnih kvalifikacija (lov om anerkendelse af udenlandske uddannelsesbeviser), Pravilnik o vrednovanju inozemnih visokoškolskih kvalifikacija (regelsættet om bedømmelse af udenlandske eksamensbeviser fra højere læreanstalter) og Kriteriji za vrednovanje u postupku stručnog priznavanja (de bedømmelseskriterier, der finder anvendelse inden for rammerne af proceduren for anerkendelse af erhvervsmæssige kvalifikationer). Et grundlæggende princip, nemlig subsidiaritetsprincippet, er herved blevet tilsidesat.
               
            
                  2.
               
               
                  Andet anbringende om en åbenbar fejl ved bedømmelsen af de faktiske omstændigheder
                  EPSO har handlet vilkårligt og skønsmæssigt, idet EPSO hverken har taget hensyn til Republikken Kroatiens lovgivning, praksis fra Ustavni Sud Republike Hrvatske (Republikken Kroatiens forfatningsdomstol), afgørelsen af 13. marts 2013 fra agenturet for videnskab og videregående uddannelser, hvorved sagsøgerens udenlandske eksamensvis er blevet anerkendt, eller til den omstændighed, at sagsøgeren var opført på den kroatiske advokatsammenslutnings liste over advokatfuldmægtige i henhold til Zakon o odvjetništvu (lov om advokaterhvervet) vel vidende, at sagsøgerens udenlandske eksamensbevis i forbindelse med opførelsen på denne liste var blevet anset for at være sidestillet med det kroatiske eksamensbevis, der kræves for at kunne udøve en advokatfuldmægtigs opgaver. Sagsøgeren har arbejdet som advokatfuldmægtig, og — i modsætning til det af sagsøgte hævdede — følger det klart deraf, at sagsøgeren har kendskab til det kroatiske retssystem og til kroatisk ret, og at denne har tilstrækkelig faglig viden og erfaring til at kunne bestride den stilling, som udvælgelsesprøven vedrører (sagsøgeren har i mellemtiden ligeledes bestået advokateksamen). EPSO tog heller ikke hensyn til den omstændighed, at sagsøgeren har tre års erfaring som oversætter.